[Video] Skok-video oor padveiligheid uitgereik‘n Skermskoot uit die video. Die video, wat sedert sy bekendstelling wyd op sosiale media gedeel word, word deur sommige sosialemediagebruikers geloof vir die eerlikheid en effektiwiteit daarvan. Ander meen die video is te grafies en kan mense moontlik traumatiseer. Donald Grant, die Wes-Kaapse minister vir vervoer en openbare werke, het in ŉ verklaring gesê die video vorm deel van die “First Kiss”-veldtog wat radioadvertensies, advertensieborde en plasings op sosiale media insluit. “Navorsing het bewys dat die besluit om nie ŉ veiligheidsgordel te dra nie ŉ besliste pad tot die dood of ernstige beserings kan beteken. Wanneer ŉ motorbotsing plaasvind en die insittendes is nié vasgegordel nie, hou hulle aan om te beweeg teen dieselfde spoed as wat die motor gery het toe die botsing plaasgevind het. Hulle word in die raamwerk van die motor of teen die ander insittendes vasgeslinger en die gevolg kan noodlottig wees,” het Grant gesê. “Ons kan almal deel daarvan wees om ons paaie veiliger te maak as ons net die lewensbelangrike besluit neem om vas te gordel.” Volgens Grant is die advertensie oor twee dae in Woodstock en die Bo-Kaap verfilm en werklike verkeersbeamptes, forensiese patoloë, noodpersoneel en brandweerpersoneel het aan die advertensie deelgeneem. [WAARSKUWING] Die advertensie is skokkend en grafies van aard. Dit is nie vir sensitiewe kykers bedoel nie en diskresie word aanbeveel.